Öinen keinovalojen loimotus lisääntyy maapallolla, havainnoi kansainvälinen tutkijaryhmä Science Advances -lehdessä.

Asia valkeni, kun tutkija Christopher Kyba Saksan geotieteellisestä GFZ-tutkimuskeskuksesta kollegoineen perkasi Suomi-NPP-satelliitin tekemiä mittauksia neljältä peräkkäiseltä lokakuulta (2012–2014).

Kävi ilmi, että yövalaistujen alueiden pinta-ala kasvaa 2,2 prosenttia vuodessa. Toisaalta jo valaistut alueet myös kirkastuvat samaa tahtia: valot siis loistavat entistä voimakkaammin.

Valosaastetta on todellisuudessa vieläkin enemmän kuin aineisto näyttää, sillä satelliitin kantama valoanturi ei havaitse lainkaan sinisen valon aallonpituuksia. Sinistä valoa on runsaasti valkoisessa led-valaistuksessa, jollaiseen moni kaupunki maailmassa vaihtaa aiempia, oransseja natrium-katuvalojaan.

Tästä syystä Suomi-NPP:n silmin jokin kaupunki voi näyttää himmeämmältä kuin ennen, vaikka se oikeasti on entistä valoisampi, tutkijat selittävät tiedotteessa.

”Useiden eliöiden fysiologia ja käyttäytyminen on hyvin herkkä valolle.”

Ledit säästävät periaatteessa energiaa, mutta näyttää siltä, että tämä etu hupenee siihen, että valaisimia käytetään aiempaa enemmän, tutkijat sanovat.

Energiankulutuksen lisäksi mittava yövalaistus on pulmallista, koska valosaaste häiritsee niin yöeläinten kuin ihmistenkin vuorokausirytmiä. Se vaikuttaa myös kasveihin ja mikrobeihin.

”Useiden eliöiden fysiologia ja käyttäytyminen on hyvin herkkä valolle”, tutkimusryhmään lukeutunut Franz Holker selitti tiedotustilaisuudessa. Valo vaikuttaa niin geenien ilmentymiseen kuin uneen ja lisääntymiseen.

”Ikävä kyllä, juuri sinisen valon aallonpituudella on ikäviä seurauksia erityisesti hyönteisille ja nisäkkäille”, Holker sanoi. Aivot nimittäin tulkitsevat sinisen valon päivänvaloksi, joten se lisää vireystilaa ja jarruttaa esimerkiksi nukahtamishormoni melatoniinin tuotantoa.

”Ihmiset tarvitsevat valoa, erityisesti sinistä valoa, sisäisen kellonsa säätelyyn”, Christopher Kyba täsmentää Suomen Kuvalehdelle.

”Siksi koulujen ja toimistojen keinovalaistuksen pitäisi päivisin olla mahdollisimman kirkasta ja ’valkoista’, jossa on paljon sinistä valoa. Sen sijaan yötöissä, esimerkiksi sairaaloiden käytävillä, samoin kuin kotikylppärien ja makuuhuoneiden yövaloissa, on syytä välttää sinistä valoa kokonaan, jottei se häiritse ihmisten hormonijärjestelmää. Paras vaihtoehto yövalon väriksi olisi kellanruskea, missä ei ole sinistä lainkaan”, hän neuvoo.

Vaikka sinisen valon pitää todennäköisesti olla aika kirkasta, jotta siitä olisi haittaa ihmisille, Yhdysvaltain lääketieteellinen seura suosittaa voimakkaan sinisen valon välttämistä myös katuvaloissa, Kyba kertoo.

Myös ledejä saa kellanruskeina, hän huomauttaa.

”Pääpointtimme on kuitenkin se, että me käytämme usein huomattavasti enemmän valoa kuin olisi tarpeellista. Katumme ja parkkipaikkamme on valaistu paljon kirkkaammin, kuin turvallisuuden ja näkyvyyden takia tarvitsisi.”